Eks leitud see tõde vasturohuna materialistliku aja degeneratsiooni voolule juba ammu, juba osalt Nietzsche j.t. poolt? Eks saanud juba käesoleva sajandi alul Verhaerenile must rist (= impressionistliku elusuhtumise  kõigi valude kehastus) k u l d r i s t i k s, ja R. Rollandile jõuetuse viletsus viletsusegi heroismiks? Armastuse läbi, elu armastuse läbi, milles ära tunti õige Jumal ja maailmukandev jõud! Ja ühtlasi isiku piiridegi äratunde, ja ka nende kui loodusparatamattuse armastuse läbi, - kuigi sama loodusseaduslikule kasvamistungile järgides neist piiridest ikka püüdes saada üle! See dünaamilis-voluntaristlik ilmasuhe on päästnud Euroopas uue elu ja vaimsuse teele juba nii paljud - meid aga ikka veel mitte, või  ainult nii vähe. Meie Ellud hukkuvad endiselt selle musta ristiga elutunde all musta hauda.